KIRJALLINEN KYSYMYS P-0798/01

esittäjä(t): Daniela Raschhofer (NI) komissiolle

(13. maaliskuuta 2001)

Aihe: Nautojen alkuperän todistaminen biologisella korvamerkillä

Komissio on varmasti saanut tietää eri tiedotusvälineistä, että November AG palkittiin tammikuussa 2000 biologisen merkintäjärjestelmän kehittämisestä Saksan talouselämän nuorille yrityksille tarkoitetulla innovaatiopalkinnolla.

Tuotantoeläinten ja lihan alkuperän pitäisi olla tunnistettavissa kiistattomasti biologisen korvamerkin perusteella. Tämän menetelmän ansiosta mahdollisuus manipulointiin voitaisiin pitkälti sulkea pois päinvastoin kuin tällä hetkellä käytössä olevissa menetelmissä.

Harkitseeko komissio alkuperän todistamiseen käytettävän tavanomaisen menetelmän korvaamista korvamerkeillä ja eläinten passeilla sekä kalliin ilmoitus- ja rekisteröintijärjestelmän korvaamista alkuperän todistamiseen käytettävällä biologisella merkintäjärjestelmällä?

Mitkä ongelmat voisivat komission mielestä olla biologisen merkintäjärjestelmän käyttöönoton esteinä?

Onko komissiolla arvioita biologisen merkintäjärjestelmän käyttöön liittyvistä kustannuksista?

David Byrnen komission puolesta antama vastaus

(2. toukokuuta 2001)

Vaikka biologisen merkintäjärjestelmän kehittämistä on pidetty lehdistössä lupaavana välineenä, biologista korvamerkkiä ei voida arvioida, ennen kuin menetelmän luotettavuudesta on käytettävissä yksityiskohtaiset tiedot.

Alkuperän toteamisessa käytetyn korvamerkkeihin perustuvan perinteisen menettelyn mahdollisen korvaamisen, eläinten passien ja ilmoitus- ja rekisteröintijärjestelmien osalta on korostettava, että komissiolla ei ole aikomusta esittää tunnistamista ja rekisteröintiä koskevien määräysten minkäänlaista helpottamista.

Näiden määräysten kaksi perustavoitetta ovat:

- eläinten paikallistaminen ja jäljittäminen eläinlääkinnällisiä tarkoituksia varten, mikä on ratkaisevan tärkeää tarttuvien tautien hallitsemiseksi;

- kotieläinpalkkioiden hallinnointi ja valvonta osana maatalouspolitiikan uudistamista.

Vuonna 1997 hyväksytyllä nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetulla neuvoston asetuksella (EY) N:o 820/97(1) vahvistettiin olemassa olevat määräykset nautaeläinten tunnistamisesta ja rekisteröinnistä (neuvoston direktiivi 92/102/ETY, annettu 27 päivänä marraskuuta 1992(2)). Tämä vahvistaminen oli tarpeen, koska kokemus ja varsinkin BSE-tautikriisi olivat osoittaneet, että olemassa olevien tunnistamista ja rekisteröintiä koskevien sääntöjen soveltaminen ei ollut ollut täysin tyydyttävää, vaan sitä oli syytä parantaa.

Tehostettuun nautaeläinten tunnistus ja rekisteröintijärjestelmään kuuluvat 1) korvamerkit, kunkin eläimen yksilölliseksi tunnistamiseksi, 2) ATK-pohjaiset tietokannat, 3) eläimiä varten annettavat passit ja 4) kullakin tilalla pidettävät omat rekisterit.

Nämä säännökset on siirretty nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annettuun parlamentin ja neuvoston asetukseen (EY) 1760/2000(3).

Asetuksen (EY) N:o 1760/2000 mukaisesti komissio on sitoutunut esittämään parlamentille ja neuvostolle kertomuksen sähköisestä tunnistusjärjestelmästä 31. joulukuuta 2001 mennessä. Muita vaihtoehtoisia tunnistusjärjestelmiä ei ole suunnitteilla.

(1) EYVL L 117, 7.5.1997.

(2) EYVL L 355, 5.12.1992.

(3) EYVL L 204, 11.8.2000.